Minister erken kommerwekkende toestand by militêre basisDie weermagkollege in Thaba Tshwane. (Foto: Wikipedia) Die minister van verdediging, Nosoiviwe Mapisa-Nqakula, het in die parlement erken die toestand van fasiliteite by die Thaba Tshwane-weermagbasis (voorheen Voortrekkerhoogte) in Centurion is kommerwekkend swak en dat geen behoorlike instandhoudingswerk die afgelope 20 jaar gedoen is nie. Die minister het geantwoord op ŉ skriftelike parlementêre vraag deur die DA-LP Cilliers Brink, wat haar gevra het of sy bewus is van die basis se swak toestand, spesifiek wat infrastruktuur betref, en watter planne daar is om dit reg te ruk. In haar antwoord het Mapisa-Nqakula gesê sy is terdeë bewus van die probleme en dat dit haar bekommer. Sy het uitgewys dat Thaba Tshwane op dolomiet gebou is. Mapisa-Nqakula het erken die gebrek aan instandhouding was veral weens ŉ gebrek aan geld en die groot agterstand in herstelwerkprojekte wat omvattende strukturele eise stel aan die departement van verdediging én die departement van openbare werke en infrastruktuur. Die geboue en grond by Thaba Tshwane word deur die departement van openbare werke en infrastruktuur in stand gehou, maar Mapisa-Nqakula sê die departement van verdediging is ook skuldig omdat geen inisiatief geneem is om fasiliteite self in stand te hou toe agtergekom is die departement van openbare werke misluk daarmee nie. Die minister het belowe herstelwerk en opgradering van spesifiek rioolstelsels, stormwaterpype, paaie en sinkgate is op die punt om gedoen te word. ŉ Strategiese fasiliteitsplan met Thaba Tshwane as een van die aanvanklike prioriteite is opgestel en die verdediging-werkespan word toegerus om instandhouding en herstelwerk te verrig, het Mapisa-Nqakula aangevoer.